Πέμπτη, 11 Ιουλίου 2019

**ΟΡΚΙΣΤΗΚΑΝ ΟΙ ΠΡΩΤΟΙ 28 ΑΠΟΦΟΙΤΟΙ ΤΗΣ ΙΑΤΡΙΚΗΣ ΣΧΟΛΗΣ**

Τηλέφωνο: 22894304

Ηλ. Διεύθυνση:prinfo@ucy.ac.cy

Ιστοσελίδα:www.ucy.ac.cy/pr

Γραφείο Τύπου και Δημοσίων Σχέσεων, Tομέας Προώθησης και Προβολής

και Προβολής

**ΤΟΥ ΠΑΝΕΠΙΣΤΗΜΙΟΥ ΚΥΠΡΟΥ**

**Πυξίδα προσανατολισμού για το λειτούργημα της Ιατρικής, ο όρκος του Ιπποκράτη**

Μέσα σε κλίμα συγκίνησης και υπερηφάνειας πραγματοποιήθηκε στις 10 Ιουλίου 2019 η Τελετή Ορκωμοσίας των πρώτων αποφοίτων της Ιατρικής Σχολής στο Αμφιθέατρο «Νίκος Κ. Σιακόλας», Σιακόλειο Εκπαιδευτικό Κέντρο Κλινικής Ιατρικής.

Στο χαιρετισμό του ο Πρόεδρος της Δημοκρατίας, τον οποίο εκφώνησε ο Υπουργός Υγείας, κ. Κωνσταντίνος Ιωάννου, στάθηκε στον όρκο του Ιπποκράτη, σημειώνοντας πως αυτός οπλίζει τους αποφοίτους της Ιατρικής Σχολής με αυτοπεποίθηση και αυτοεκτίμηση για να επιτύχουν και να διαπρέψουν στον δύσκολο και γεμάτο ευθύνη χώρο που έχουν επιλέξει. Δεν παρέλειψε, παράλληλα, να συγχαρεί τις Πρυτανικές Αρχές και το ακαδημαϊκό προσωπικό του Πανεπιστημίου Κύπρου, για το παραγωγικό επιστημονικό έργο που επιτελούν, το οποίο χωρίς αμφιβολία αποβαίνει προς όφελος της κοινωνίας.

Στο δικό του χαιρετισμό, ο Πρύτανης, Καθηγητής Τάσος Χριστοφίδης, ευχαριστώντας το ακαδημαϊκό προσωπικό της Ιατρικής Σχολής, αναφέρθηκε και στους σχεδιασμούς για περαιτέρω ανάπτυξή της. Απευθυνόμενος στους απόφοιτους υπογράμμισε ότι η κοινότητα του ακαδημαϊκού ιδρύματος είναι βέβαιη ότι με τη δουλειά, το ήθος και με οδηγό τις αξίες που αποπνέει ο όρκος του Ιπποκράτη, θα αποδειχθεί η αξία του εγχειρήματος δημιουργίας δημόσιας Ιατρικής Σχολής, που ξεκίνησε δειλά – δειλά το 1998.

Ο Κοσμήτορας της Ιατρικής Σχολής, Καθηγητής Γεράσιμος Φιλιππάτος, αναφέρθηκε στο «διαβατήριο» που εξασφαλίζουν οι γιατροί της Σχολής του για να αρχίσουν το «ταξίδι», ευχόμενος να διαρκέσει για όλη τους τη ζωή. Προέτρεψε τους αποφοίτους να έχουν πάντα κατά νου ότι η επιλογή να γίνουν γιατροί δεν συνιστά επάγγελμα, αλλά στάση ζωής και φιλοσοφία.

Ο Αντιπρόεδρος του Συμβουλίου του Πανεπιστημίου Κύπρου, κ. Ανδρέας Παναγιώτου αναφέρθηκε στα επιτεύγματα της Ιατρικής Σχολής του Πανεπιστημίου Κύπρου κι ευχήθηκε στους αποφοίτους καλή σταδιοδρομία. Με τη σειρά του, ο αριστούχος απόφοιτος της Ιατρικής Σχολής, κ. Ανδρέας Ματθαίου, αναφέρθηκε στην καίρια σημασία του -σπουδαιότερου ίσως- κοινωνικού επιτεύγματος στην Ιστορία της Κυπριακής Δημοκρατίας, που είναι το ΓεΣΥ, και ότι «πάντα θα έχουμε στο νου μας ότι η Ιατρική δεν είναι παρά μία υπέρτατη πράξη αγάπης· αγάπης για τον άνθρωπο· αγάπης για τη ζωή».

Ο αριστούχος απόφοιτος φοιτητής Ανδρέας Ματθαίου με τελικό γενικό βαθμό και για τα 6 έτη σπουδών του 9, ανέγνωσε τον αυθεντικό όρκο του Ιπποκράτη στα Αρχαία Ελληνικά για ιστορικούς λόγους. Στη συνέχεια η Σοφία Οικονομίδου με τελικό γενικό βαθμό και για τα 6 έτη σπουδών της, 8.76, ανέγνωσε σύγχρονη απόδοση του όρκου, ανάλογα με τις σημερινές γνώσεις και την εξέλιξη της Ιατρικής. Κατά τη διάρκεια της Τελετής, ο Υπουργός Υγείας και ο Πρύτανης επέδωσαν βραβεία στους αριστούχους φοιτητές της Ιατρικής Σχολής που πρώτευσαν στις σπουδές τους ανά έτος.

**Τέλος Ανακοίνωσης**